
Z á p i s n i c a

Z piateho zasadnutia obecného zastupiteľstva konaného dňa 28.9.2023  v kultúrnom dome v Gáni

Prítomní boli:

Juraj Dovina, starosta obce
Mgr. Miroslav Karell

Ing. Jana Dovinová

Ladislav Karell

Ing. Marián Geleta

Ing. Ilona Varsányi
Neprítomní boli: 

Ing. Martin Mrva
Zasadnutie obecného zastupiteľstva zahájil starosta obce. Pred začiatkom rokovania sme si uctili pamiatku  nášho zosnulého zástupcu obce Ing. Františka Jankoviča. Po tomto akte bol prizvaný p. Ing. Marián Geleta, aby prišiel zložiť sľub poslanca a ujal sa funkcie.  
Pán starosta následne konštatoval, že:

-všetci poslanci včas obdržali pozvánku na zasadnutie,

-z celkového počtu 5 poslancov boli na začiatku rokovania prítomní 4  poslanci a teda účasť na rokovaní bola na 80% a tak obecné zastupiteľstvo bolo uznášania sa schopné vo všetkých bodoch rokovania. 
Po úvodnom slove starosta obce určil:

· za zapisovateľku zasadnutia obecného zastupiteľstva p. Mgr. Martinu Kamenovú,

· za overovateľov zápisnice p. Dovinovú a p. Kollára, poslancov obecného zastupiteľstva,

· za členov návrhovej komisie starosta určil: p. Dovinovú, p. Kollára a p. Karella poslancov obecného zastupiteľstva a požiadal prítomných, aby sa k predloženému návrhu vyjadrili.

Starosta predniesol program rokovania. 
Program rokovania bol nasledovný: 

1/Otvorenie zasadnutia  - určenie zapisovateľa, overovateľov zápisnice, návrhovej 
komisie 
2/ Kontrola plnenia uznesení

3/ Interpelácia poslancov
4/ Návrh dodatku č. 1 k VZN č. 78/2013 Organizačný a prevádzkový poriadok športového areálu
5/ Správa o výchovno-vzdelávacej činnosti materskej školy za rok 2022/2023 

6/ Rozpočtové opatrenie č. 3
7/ Diskusia
8/ Záver
Keďže  pripomienky ani pozmeňujúce návrhy vznesené neboli, za predložený návrh uznesenia č. 49/2023 z celkového počtu 4 poslancov, hlasovali 4 poslanci. 

Po tomto sa pristúpilo k prejednaniu jednotlivých bodov nasledovne:
2/ Kontrola plnenia uznesení

K predloženému materiálu nikto nemal pripomienky. Návrhová komisia predniesla návrh uznesenia č. 50/2023. Za jeho prijatie hlasovali 4 poslanci z celkového počtu 4 prítomných poslancov.
3/ Interpelácia poslancov
Kollár – fľakovanie ciest je postačujúce
Starosta – dostali sme asfalt, takže náklady máme len na nášho pracovníka, lepšie riešenie nateraz nemáme, neskôr budeme musieť cestu pri železnici riešiť komplexne keď budeme budovať zberný dvor

Dovinová – ako je to s tými radarmi?

Starosta – dali sme projekt cez Alianz na 2 ks, bol prijatý, už sa nám ozvala aj firma, ktorá tieto radary montuje

Kollár – terénne úpravy po optike ako majú byť?

Starosta – firma to má dať do pôvodného stavu. Zároveň informoval poslancov, že sa prihlásil p. Neština, ktorý tvrdí, že má v chodníku svoje chráničky a chce mať za ne zaplatené

Dovinová – projekt zberného dvora je tam všetko?

Starosta – projekt sme mali z roku 2011, v projekte sme upravili garáž na halu, nový projekt by nás stál 10000 €, každá zmena 2500 €. Starý projekt vyhovoval, len počas stavby doplníme váhu, pričom firma pripraví podložie. Bola vyhlásená výzva na 407000 € bez DPH, prišla jedna ponuka za 380000 € s DPH. Firma by mala začať v 1Q 2024 a majú 6 mesiacov na dokončenie. Informoval tiež o fungovaní zberného dvoru v Rakovciach, kde by sa chcel ísť pozrieť. 
Geleta – veterný park
Starosta – občania, ktorých sa pýtal sa všetci vyjadrili, že to tu nechcú, do budúcna by sme možno s tým uvažovali, ale museli by byť investori elektrikári a nie SPP, keby sme chceli mať z toho výhody musela by sa najprv zmeniť legislatíva, park mal byť umiestnení 400m od domu v poli a zmluvu chceli na 25 rokov.

4/Dodatok č. 1 k VZN č. 78/2013 – organizačný a prevádzkový poriadok športového areálu

Starosta informoval prítomných, že dodatok sa spracoval kvôli potrebe doplnenia poplatku za používanie multifunkčného ihriska. Ostatné poplatky ostávajú nezmenené. Taktiež hneď informoval prítomných, že multifunkčné ihrisko bude potrebovať opravu tartanu, len ešte nemá cenovú ponuku.  

K predloženému materiálu nikto nemal pripomienky. Návrhová komisia predniesla návrh uznesenia č. 51/2023. Za jeho prijatie hlasovali 4 poslanci z celkového počtu 4 prítomných poslancov.

5/ Správa o výchovno – vzdelávacej činnosti MŠ Gáň za šk. rok 2022/2023
K predloženej správe mal dotaz p. Kollár, ktorý sa informoval, aké deti neboli prijaté do materskej školy. Po preštudovaní materiálu poslanci zistili, že pri zložení rady školy ide o stred záujmov a preto požiadali kontrolórku obce o jej preverenie. 
K predloženému návrhu iné pripomienky neboli a tak návrhová komisia predniesla návrh uznesenia č. 52/2023, za ktorého prijatie hlasovali 3 poslanci z celkového počtu 4 prítomných poslancov a 1 poslanec sa zdržal hlasovania (Ing. Dovinová).
Následne návrhová komisia predniesla návrh uznesenia č. 53/2023, ktorým uložila úlohu pani kontrolórke obce. Za prednesený návrh uznesenia hlasovali 4 poslanci z celkového počtu 4 prítomných poslancov. 

6/ Rozpočtové opatrenie č. 3 
Starostka predniesol potrebu zmeny rozpočtu z dôvodu, že treba kúpiť novú umývačku do KD, nakoľko pôvodná umývačka sa pokazila  a iné dovybavenie ako je šporák. 

p. Geletovi sa nepozdávala suma, ktorú obec v rozpočte navrhuje za zavedenie internetu v celom KD, nakoľko podľa neho by to bolo cez T-Com a ich program lacnejšie. 

K predloženému materiálu nikto iný nemal  pripomienky, návrhová komisia predniesla návrh uznesenia č. 54/2023 za ktorého prijatie hlasovali 3 poslanci z celkového počtu 4 prítomných poslancov a 1 poslanec sa zdržal hlasovania (Ing. Geleta).
7/ Diskusia
Lancz Andrej (Nebojsa) – chcem sa opýtať, či by nebolo možné vytvoriť na multifunkčnom ihrisku leštený betón, kde by sa dal hrávať aj hokej a využívali by to aj na skate. Keby to bolo tak by rád chodil sem hrávať, lebo nikde na okolí také nie je a on musí chodiť do Trnavy.
Starosta – ihrisko nie je v stave, aby sa vyhadzoval celý povrch a taktiež tu nie je žiadny hokejový klub, aby sme robili leštený betón

Bednár – rozdal prítomným poslancom podklady a vyjadril nespokojnosť s tým, že musí na vlastné náklady postaviť na konci ulici otoč, pričom celá akcia ide nie len na jeho pozemku, ale aj pozemku obce. On už rozbehol okolo toho veci, má projekt stavby, vyjadrenia a chcel by spoluúčasť obce, lebo keď obec na svojom majetku cestu nevybuduje tak jeho otoč nebude použiteľný. On by svoj pozemok daroval obci a tiež vyjadrenia a obec by vybudovala celú cestu.
Starosta – obec si je vedomá, že bude musieť tam dobudovať cestu, už to bol pozrieť s odborníkom, aby nacenili práce. Jeho ponuku si budú musieť prejsť na finančnej komisii. 

Kollár – treba si dať žiadosť na prerokovanie a prehodnotenie návrhu a potom sa s tým budú zaoberať

Blahová – chcela by vybudovať tréningové dráhy pre hasičov na ihrisku (posielala podklady mailom), aby nemuseli stále rozkladať prekážky

Starosta – poslanci mali málo času, aby sa stretli a prerokovali to, dodal, že tak ako to nakreslila by to bolo zhodné, ale nevie aká je ich predstava o používaní a údržbe. P. Karell dodal, že on sa pôjde pozrieť na miesto, keď budú mať hasiči tréning a potom sa vyjadria.

Dovinová – upozornila na potrebu ošetrenia lavičiek pred zimou v MŠ a na cintoríne a taktiež by bolo treba natrieť preliezky v MŠ.

Nakoľko sa do diskusie  nikto iný neprihlásil p. starosta  ukončil zastupiteľstvo a poďakoval prítomným za účasť.
     Zo  zasadnutia obecného zastupiteľstva boli prijaté nasledovné uznesenia, za ktorých prijatie hlasovali poslanci po každom bode programu osobitne. 
U z n e s e n i a

Z piateho  zasadnutia Obecného zastupiteľstva obce Gáň

zo dňa 28.9.2023
Uznesenie č. 49/2023

Obecné zastupiteľstvo obce Gáň

s c h v a ľ u j e 
Program zasadnutia obecného zastupiteľstva

s c h v a ľ u j e 

Návrhovú komisiu v zložení: Ing. Dovinová, Mgr. Karell, Kollár

Uznesenie č. 50/2023

Obecné zastupiteľstvo obce Gáň

A.  b e r i e   na vedomie

Správu o plnení uznesení prijatých Obecným zastupiteľstvom v Gáni ku dňu 28.9.2023

B.  s c h v a ľ u j e

ukončiť sledovanie úloh schválených uznesením č.:
40/2023

41/2023

42/2023

43/2023

44/2023

45/2023

46/2023

47/2023

48/2023

Uznesenie č. 51/2023

Obecné zastupiteľstvo obce Gáň

v súlade s § 11 ods. 4 zákona č. 369/1990 Z.z. O obecnom zriadení

S c h v a ľ u j e 
Dodatok č. 1 k Všeobecne záväznému nariadeniu č. 78/2013, ktorým sa vydáva Organizačný a prevádzkový poriadok Športového areálu obce Gáň

Uznesenie č. 52/2023

Obecné zastupiteľstvo obce Gáň

B e r i e  na  v e d o m i e

Správu o výchovno-vzdelávacej činnosti MŠ Gáň za školský rok 2022/23

Uznesenie č. 53/2023

Obecné zastupiteľstvo obce Gáň

Ukladá

Kontrolórke obce Gáň vykonať kontrolu zloženia rady školy

Uznesenie č. 54/2023

Obecné zastupiteľstvo obce Gáň

S ch v a ľ u j e

Zmenu rozpočtu rozpočtovým Opatrením č. 3/2023 v zmysle   ustanovenia §14 ods. 2 písm. b) a c) zákona č. 583/2004 Z.z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov podľa priloženého návrhu: 


	
	Rozpočet na rok 2023 v €
	1. Zmena rozpočtu na rok 2023 v €
	2. Zmena rozpočtu na rok 2023 v €
	3. zmena rozpočtu na rok 2023 v €

	BP
	842589
	842589
	846578,13
	861218,13

	KP
	0
	0
	0
	0

	FO
	586912
	594562
	624032
	628432

	P spolu
	1429501
	1437151
	1470610,13
	1489650,13


	
	Rozpočet na rok 2023  v €
	1. Zmena rozpočtu na rok 2023 v €
	2. zmena rozpočtu na rok 2023 v €
	3. zmena rozpočtu na rok 2023 v €

	BV
	741501
	749151
	765441,22
	771307,22

	KV
	688000
	688000
	703920
	707220

	FO
	0
	0
	0
	0

	V spolu
	1429501
	1437151
	1469361,22
	1478527,22


         Juraj Dovina
         Starosta obce

Overovatelia:



      


 Zapisovateľka:      
Ing. Dovinová
Kollár 
